**Çĕр улми е паранкă**

**(Вырăнти калаçу лексикин ушкăнĕсем)**

**Кÿртĕм сăмах**

Диалектологи – чĕлхе ăслăлăхĕн пайĕ, вăл чĕлхен диалект, вырăнти калаçу текен пайĕсене тишкерсе тĕпчекенĕ. Чăваш диалектологийĕ чăваш чĕлхин диалекчĕсемпе выранти калаçăвĕсене тĕпчет, вĕсен тытăмĕпе йĕркине, çыхăнăвĕсемпе шайлашăвĕсене ăнлантарса парать.

**Тема актуалăхĕ**. Чĕлхе çынсен хутшăнăвне йĕркелекен чи вăйлă хатĕрĕ пулнине аван пĕлетпĕр. Çапах тĕрлĕ вырăнти чăваш урăхларах калаçнине эпĕ Çĕр-шывăн ытти кĕтесĕсенче пулса курсан тин ăнлантăм. Тĕрлĕ республикăсемпе облаçĕсенчи чăваш сăмах пĕлтерĕшĕсене расна усă курать иккен. Апла пулсан чăваш чăваша тĕрĕс ăнланса хутшăнтăр тесен чĕлхе вĕрентĕвĕн диалектологи пайне çине тăрсах тĕпчеме тытăнмалла. Çын пуплевĕ, ытларах шкул ачин, вĕрентекенĕн, хаçат-журналăн, радиопа телевиденин, тĕрĕс те пуян формаллă пултăр тесен палăртнă темăна пĕлни питĕ çивĕч пулмалла.

**Умра лартнă тĕллевсем**:

1. Чăвашăн лексикинчи вырăнти калаçу уйрăмлăхĕсем пуррине тĕпчесси.
2. Диалектсемшĕн мĕнле лексика пĕрпеклĕхĕсемпе уйрăмлăхĕсем тĕл пулнине тишкересси.
3. Диалект лексикине ушкăнсем тăрăх пăхса тухасси.

**Тишкерÿ меслечĕсемпе мелĕсем**:

* темăпа тивĕçлĕ ăслăлăх литератури тупса тĕпчев туни;
* кирлине палăртни, пурнăçпа çыхăнтарни;
* диалект лексикине танлаштаруллăн тишкерни;
* пĕтĕмлетÿ туни.

**Тема çĕнĕлĕхĕ**. Вырăнти калаçу уйрăмлăхĕсем чĕлхе тытăмĕн тĕрлĕ сийĕнче – фонетикăра, грамматикăра, лексикăра – пур. Фонетикăпа грамматика пайне аван тĕпчени паллă. Чăваш диалекчĕсен лексикине ку таранччен никам та ятарсласа тĕпчемен. Диалектсемпе калаçусенчи лексика уйрăмлăхĕсене пухас тĕлĕшпе те сахал ĕçленĕ. Лексикине ăса хывмасăр чăваш литература чĕлхине вĕренме, нормисене тытса пыма кансĕр пулĕ.

**Тема кирлĕлĕхĕ**. Чăваш чĕлхин диалектологине вĕренни тăван чĕлхе историне, унăн никĕсĕпе кун-çулне тишкерме пулăшу парать. Çавăнпа та тăван чĕлхе историне тĕпчесе вĕренмелли çăл куçĕсенчен пĕри чăваш диалекчĕсемпе калаçăвĕсем пулса тăраççĕ. Апла пулсан вырăнти калаçу уйрăмлăхĕсене тĕпчесе вĕренни тăван халăхăн кун-çулне, унăн авалхи историне пĕлме пулăшать. Калаçу уйрăмлăхĕсем халăх хăш вырăнта пурăннипе, унăн материаллă тата кăмăл-сипет культурипе (этнографийĕпе) тачă çыхăннă. Тата эпир час-часах калаçура та, çырура та диалект йăнăшĕсене тăватпăр, вĕсенчен хăталас тесен вырăнти калаçу уйрăмлăхĕсене, диалект сăмахĕсемпе формисен пĕлтерĕшĕсене лайăх пĕлмелле.

**Темăна усă курмалли выранĕ**. Чăваш диалекчĕсемпе калаçăвĕсем çинчен пирвайхи хут шкул ачисем чĕлхе вĕрентĕвĕн фонетика тата лексика пайĕсене тĕпченĕ чух тĕл пулаççĕ. Апла пулсан ачасемпе вĕрентекенсем шкулта уроксемпе класс тулашĕнчи мероприятисенче усă курма пултараççĕ. Ку темăна ашшĕ-амăшĕсем, студентсем, ахаль çынсем пĕлсен тем пек аван пулĕччĕ, мĕншĕн тесен калаçури ăнланман сăмахсем сахалрах пулаççĕ.

1. **Вырăнти калаçу уйрăмлăхĕсене тĕпченĕ ăсчахсем**

Хальхи чăваш чĕлхи тĕрлĕ калаçу чĕлхисенчен тăрать, ăна диалект чĕлхи теççĕ. Эпир тата хальхи чăваш литература чĕлхи пуррине пĕлетпĕр. Литература чĕлхи диалект чĕлхинчен уйралса тăрать, вăл наци чĕлхин илемлетсе якатнă, пуянлатнă форми шутланать. Вăл пуриншĕн те ăнланмалла, пĕтĕм халăх чĕлхине пĕтĕмлетсе ăсталанă, якатса лайăхлатнă витĕмлĕ те хăватлă чĕлхе.

Çапла вара, хальхи пĕтĕм наци чăваш чĕлхине икĕ формăна уйăрма пулать: пĕри – хальхи чăваш литература чĕлхи, тепри – диалект (вырăнти калаçу) чĕлхи. Л. П. Сергеев палăртнă тăрăх, «пуринчен хăвăртрах тата ытларах диалект лексики улшăнать, вăл улшăнусен хăвăртлăхĕ лексикăн тĕрлĕ ушкăнĕсенче пĕр пек мар». (Чăваш диалектологийĕ. Л. П. Сергеев. – Шупашкар, ЧКИ.- 1992, 8 с.) Ку пулăм хальхи вăхăтра пур ялсенче те çамрăксем ытларах литература чĕлхин нормисене пăхăнса калаçнинчен килет, ватăсем кăна диалект уйрăмлăхĕсене манмаççĕ, куллен усă кураççĕ. Апла пулсан чăваш чĕлхин диалекчĕсемпе калаçăвĕсене тĕпчесе вĕренмелли çăл куçĕ – вырăнти халăхăн, тĕрĕссипе каласан, аслă ăрури ял çыннисен чĕрĕ калаçăвĕ.

Чăваш диалектологине 19-мĕш ĕмĕрте тĕпчеме тытăнни паллă. Тĕп никĕсне хываканĕсен шутне малтанах Н. И. Ашмарина кĕртетпĕр. Унăн чăваш чĕлхине тĕпчесе çырнă ĕçĕсенче вырăнти калаçу уйрăмлăхĕсем палăрнă. 1898 çулта вара Чикме уесĕнчи чăвашсен калаçу уйрăмлăхĕсене тĕплĕн çырса кăтартнă. (Чăваш диалектологийĕ. Л. П. Сергеев. – Шупашкар, ЧКИ.- 1992, 9 с.)

20-мĕш ĕмĕрте чăваш диалекчĕсемпе калаçăвĕсене тĕпчесси анлăрах сарални паллă. Совет союзĕн Наукăссен академийĕ ертсе пынипе Чăваш çĕрĕнче темиçе экспедиципе командировка ирттереççĕ, вырăнти чĕлхе уйрăмлăхĕсене пуха-пуха çырса илеççĕ. Çак ĕçе чăваш чĕлхеçи Тимофей Матвеевич Матвеев (1884 — 1943) нумай хутшăнать. Каярах «Краткий обзор чувашских диалектов» ятпа пысăк ĕç пичетлесе кăларать. Ку тĕрлĕ фактсене пĕтĕмлетекен пĕрремĕш ĕç шутланать.

Каярах тĕпчев ĕçне Иван Андреевич Андреев (1928 ç.), филологи наукисен докторĕ, профессор илсе пырать. Вăл терминологипе диалектологи тата антропонимика ыйтăвĕсене те тĕпченĕ.

Унтан Александра Семеновна Канюкова (1919 ç.), филологи наукисен кандидачĕ чăваш чĕлхин диалектологине, пуплев культурин ыйтăвĕсене тĕпченĕ. Пичетленсе тухнă кĕнекисем паллă: «Чувашская диалектология. (Краткие очерки)», «Чăвашла тĕрĕс те илемлĕ калаçар», «Чăваш диалектологийĕн хрестоматийĕ». Александра Семеновна филолог-студентсемпе учительсем валли вĕренӳ пособийĕ хатĕрленĕ.

Акă Геннадий Емельянович Корнилов (1936 ç.), филологи наукисен докторĕ, профессор вара чăваш чĕлхин историйĕпе этимологине, диалектологийĕпе топонимика тĕпчевĕсен авторĕ.

Виталий Иванович Котлеев (1939 — 1989), филологи наукисен кандидачĕ диалектологи ыйтавĕсемпе те интересленнĕ.

Раиса Ионовна Цаплина (1920 — 1990), филологи наукисеи кандидачĕ «Обучение орфографии чувашского языка в диалектных условиях» ятлă ĕç кăларнă. (Л.П.Сергеев. А – Я. Чăваш чĕлхин шкул справочникĕ. 2003)

Чи нумай вăй хураканĕ Сергеев Леонид Павлович. Унăн ĕçĕсене В.М. Жирмунский, М.Ш. Ширалиев ([Баку](https://cv.wikipedia.org/wiki/%D0%91%D0%B0%D0%BA%D1%83)) академиксем, Ш.Ш. Сарыбаев профессор ([Алма-Ата](https://cv.wikipedia.org/wiki/%D0%90%D0%BB%D0%BC%D0%B0-%D0%90%D1%82%D0%B0)) тата ытти паллă ученăй-диалектологсем пысăк хак панă. (<http://enc.cap.ru/?t=publ&lnk=1466>).

Каярах диалектологи тĕпчевĕсене Л. П. Петров, А. П. Долгов, А. А. Сосаева чĕлхеçĕсем хутшăннă. (Л. П. Сергеев. Чăваш чĕлхи. Энциклопеди словарĕ.- Ш., ЧКИ, 2004). Хальхи вахăтра ку темăпа А. Д. Ахвандеровăпа Е. А. Андреева доцентсем ăнăçлă ĕслеççĕ. Вĕсем вăтам тата аслă шкул студенчĕсене чăваш диалектологийĕпе çыхăннă ыйтусене тишкерсе вĕрентеççĕ.

1. **Диалект лексикин уйрăмлăхĕсем**

 Тĕп чăваш лексики пур диалектсемшĕн те пĕрех шутланать, анчах та вĕсен уйрăм элеменчĕсем тĕрлĕ калаçусенче тĕрлĕрен пулма, пĕр-пĕринчен уйрăлса тăма пултараççĕ. Хăш-пĕр япаласене пĕлтерекен сăмахсен шучĕ чăваш диалекчĕсен лексика системинче вунна та çитет, урăхла каласан, литература чĕлхинчи сăмахсемпе синонимлă диалект сăмахĕсем йышлă пулма пултараççĕ.

Халĕ диалект лексикине ушкăнĕсем тăрăх пăхса тухар.

1. **Ăру-тăванлăх сăмахĕсем**

Чăваш лексикинчи ăру-тăванлăх сăмахĕсенчен чылайăшĕ – пĕтĕм халăх сăмахĕсем, вĕсен пĕлтерĕшĕ пур çĕрте те пĕр пек. Тĕслĕхрен, *атте, анне, ывăл, хĕр* сăмахсене илер. Вĕсем сĕм авалхи, пĕтĕм халăх усă куракан сăмахсемех. Ăру-тăванлăх терминĕсенчен хăшĕ-пĕрисем чĕлхере çухалса пыраççĕ, е вĕсем вырăнне халĕ урăх терминсемпе усă кураççĕ. Сăмахран, *пăяхам, ĕçкей, пăянам, пăятам* терминсенех илер. Тури диалектри *ĕçкей* (упăшкин пиччĕшĕ) халĕ халăх чĕлхинчен тухса ÿкнĕ. Унăн пĕлтерĕшне ватă çынсем анчах пĕлеççĕ. Вăл сăмахпа пур çĕрте те усă курмаççĕ. Халĕ тури диалектра *ĕçкей* термина *пичче – пичи* термин хĕссе кăларнă, çапла вара тури диалект лексикинче *пичче* сăмахăн пĕлтерĕшĕпе пуянланнă. Çавăн пекех *пăяхам, пăятам, пăянам* терминсем те чĕлхерен тухса пыраççĕ.

Авалтан пыракан тĕп чăваш сăмахĕсен сийĕнче те, сăмахран, ăру-тăванлăх терминологийĕнче, лексика уйрăмлăхĕсем сахал мар. Нумай чухне кашни лексика диалектизмĕн хăйĕн фонетика уйрăмлăхĕсем (фонетика варианчĕсем) пулаççĕ. Ăру-тăванлăх терминĕсенчен хăшне-пĕрне илсе пăхар-ха:

мăн асатте – *ват асатте, тĕп асатте, ват маçак* (прадедушка);

мăн асанне – *ват асанне, тĕп асанне, ват мамак* (прабабушка).

(Хушса панин 3-мĕшне пăхăр).

Кунта илсе кăтартнă тĕслĕхсенчен çакă курăнать: ăру-тăванлăх терминĕсенчен нумайăшĕ (атте, анне, аппа, аки, хуньăм, хунеçе) ытти тĕрĕк чĕлхисенчи сăмахсемпе пĕр тымарлă, вĕсем ăру тапхăрĕнченех сыхланса юлнă, теприсем (*хреснатте, куматти, вырслати, матка, старик, папай, эпи, тĕтти, тятя т.ыт. те*) чăваш чĕлхинчи диалектсемпе калаçусен системине вырăс, тутар, мари чĕлхисенчен каярахпа кĕрсе вырнаçнă е вырăс чĕлхинчи пек йĕркеленнĕ.

Тури диалектри *маçак, мамак* сăмахĕсем анатри диалектри (çавăн пекех литература чĕлхинчи) *асатте, асанне* сăмахсемпе лексикăра хирĕçлев тăваççĕ, авалхи ăру тапхăрĕнчи сăмахсемех шутланаççĕ. Пулăвĕ енчен те вĕсем пĕр евĕрех, ытти тĕрĕк чĕлхисенчи калăпах вырнаçаççĕ. Танл.: тури диалектра *маçак, маçакки* – *мăн+аçа* (атте пĕлтерĕшпе) + *ак* (ачашлав пĕлтерĕшне тăвакан аффикс); анатри диалектра *асатте – аслă атте*; ытти тĕрĕк чĕлхисенче – пушкăртла *оло «аслă*» + *атай «атте*».

Хутăш калаçу тăрăхĕнче *аслă атте, аслатти* терминсем сарăлнă, вĕсем, анатри диалектри пек, кĕскелсе хутлă сăмах пулса тăрайман. Тутар республикин Елабуга хулинчи чăвашсен вак калаçăвĕнче а*сатте* вырăнне тутар чĕлхинчен кĕнĕ *папай*, çавăн пекех *асанне* вырăнне кунта *эпи* терминпа усă кураççĕ. Сĕнтĕр калаçăвĕн Пушкăрт вак калаçăвĕнче *маçак* сăмах тахçанах чĕлхерен тухнă, ун вырăнне кунти мари чĕлхинчен йышăннă *тятя* сăмах çÿрет.

*Атикка, атитте, атетте, атять, апакка, аненне, анянь* терминсем Чăваш республикинчи чăвашсен калаçăвĕнче тĕл пулмаççĕ. Вĕсем тулайри чăвашсен хăш-пĕр калаçăвĕнче сарăлнă. Тĕслĕхсем:

*Атикка, пÿрте кĕр, апакка апат çиме йăхăрат (*Березово-Солоне ялĕ, Самар облаçĕ). *Эпĕр атятьпа вăрмана кайрăмăр* (Шняево, Саратов облаçĕ).

1. **Пахча çимĕç ячĕсем**

Пахча çимĕç ячĕсенче те диалект сăмахĕссем тĕл пулаççĕ. Тĕслĕхрен, *кишĕр* сăмах тури диалектра çук, вăл анатри чăвашсен çеç тĕл пулать. Турисем кишĕре *шĕкĕнтĕр е моркка – моркко* теççĕ. *Шекĕнтĕр* анатри диалектра та пур, анчах кунта ăна *чĕкĕнтĕр* теççĕ, вăл кăшмана пĕлтерет. Тури диалектра чĕкĕнтĕр – шĕкĕнтĕр сăмахăн пĕлтерĕшĕ улшăннă, вăл кишĕре пĕлтерме тытăннă. Анатри диалектри «чĕкĕнтĕр» пĕлтерĕше тури диалектра угро-финн чĕлхисенчен кĕнĕ *кăшман* сăмах кăтартать. *Чĕкĕнтĕр* сăмахăн пĕлтерĕшĕ тури диалектри калаçу чĕлхине *кăшман* сăмах кĕмесĕр улшăнма пултарайман.

*Кавăна* тури диалект калаçăвĕнче *мăн хăяр* теççĕ: çапла каласси, пирĕн шутпа, угро-финн чĕлхисен витĕмĕпе пулса кайнă, мĕншĕн тесен сăмах майлашăвĕн тытăмĕ мирипе мордва (ирçе) чĕлхисене аса илтерет: танлаштарăр: мари чĕлхинче *кого охрец* – *кого* «мăнă, пысăк», *охрец* «хăяр» (вăл вырăс чĕлхинчен кĕнĕ – огурец), мордва (ирçе) чĕлхинче *дуя куяр* – дуя «мăнă, пысăк», *куяр* «хăяр».

Ку ушкăна кĕрекен лексика диалектизмĕсем йышлă, анчах та вĕсенчен чылайăшĕн арелĕсем хутăш, таткаланчăк. Çак диалектизмсем карттă çинче уçăмлă палăраççĕ: хыр – *нарат – яхтă*, мăкăнь – *мак*, тирек – *топпăль*, арăм ути – *сапарпи*, çĕр улми – *паранкă*, хĕрлĕ кăшман – *чĕкĕнтĕр*, пан улми – *олма* т.ыт. те.

Тури диалектпа анатри диалекта пайлакан лексика уйрăмлăхĕсем аяларах çырса панă лексикăпа семантика ушкăнĕсенче те палăраççĕ.

1. **Тумтир ячĕсем**

Ку ушкăна кĕрекен сăмахсем хушшинче лексика диалектизмĕсем нумай мар. Тĕслĕхсем:

|  |  |
| --- | --- |
| **тури диалектра**  | **анатри диалектра** |
| çăматă | кăçат, кĕçатă |
| çÿçе | шерепе |
| туттăр, тоттăр | явлăк |
| молаххай | çĕлĕк |

«Çăматă» сăмахăн калаçусенче улшăнăвĕ нумай: *кăçатă (кĕççе атă*), *кĕççе чăлха, пайма, кушматă (кушма атă* – вырăс чĕлхинче *кошма),* *пошмак, валинкка.* Çак илсе кăтартнă сăмахсенчен пĕрисем авалхисемех шутланаççĕ, теприсем чĕлхене каярах, вырăс чĕлхи урлă кĕнĕ. Тĕслĕхрен, *кăçатă* сăмах авалхи ят, вăл ытти тĕрĕк чĕлхисенче те пур: ногайсен *кийиз этик*, кăркăс *кийиз отÿк*, узбек *кигиз этик* т. ыт. те. *Пайма, валинкка* – вырăс чĕлхинчен кĕнĕ сăмахсем. *Пошмак* - пулăвĕ енĕпе тĕрĕк сăмахĕ (турк bastak), анчах уйрăм калаçăва вырăс чĕлхинчен кĕнĕ пулмалла, мĕншĕн тесен унăн фонетика сăн-сăпачĕпе географийĕ вăл чĕлхене хальтерех кĕнине кăтартса параççĕ.

1. **Кил-çуртпа тĕрлĕ япала ячĕсем**

Лексикăпа семантикăн ку ушкăнĕнче те уйрăмлăхсем сахал. Мĕн пурринчен ытларахăшĕ – урăх чĕлхесенчен кĕнĕ сăмахсем. Тĕслĕхсем:

|  |  |
| --- | --- |
| **тури диалектра**  | **анатри диалектра** |
| трупа | мăрья |
| лаç | павар |
| алăк солли | алăк янаххи |
| çурт, çорт | хуралтă |
| çытар | минтер |
| сăпка | шăнаршă |
| коршак | чÿлмек |

1. **Выльăх-чĕрлĕхпе кайăк-кĕшĕк ячĕсем**

Вырăнти калаçусенче выльăх-чĕрлĕхпе кайăк-кĕшĕк ячĕсем, тĕпрен илсен, пĕрешкелех (фонетика диалектизмĕсене шута илсен). Лексика диалектизмĕсем шутне çаксене кĕртме пулать: ут – *лаша*, сысна çури – *сысна чĕппи*, чăх чĕппи – *чĕп çури*, йытă – *анчăк – лиска*, çерçи – *салакайăк – варапи*, кăвакарчăн – к*улюкка*, ула такка – *ула кайăк – тăхран – тумăркка*, хĕрен – *хăлат – холчă*, уйăп – *макаш – хĕрлĕ кăккăр*, ула курак – *шор корак* т.ыт.те.

Эпир илсе кăтартнă тĕслĕхсенчен çакна калама пулать: хăш-пĕр сăмахсем авалах пĕтĕм чăваш чĕлхин лексикине кĕнĕ пулмалла, каярахпа вĕсем уйралса кайнă та уйрăм диалект системине кĕнĕ. Сăмахран, тури диалектра халĕ ытларах ут теççĕ, çав вăхăтрах лаша сăмах та тĕл пулать. Анатри диалектра лаша теççĕ, кулленхи калаçура ут сăмах тĕл пулмасть. Анчах та ĕлĕк ут сăмахпа калаçура усă курнă, мĕншĕн тесен вăл фольклор хайлавĕсенче, уйрăм сăмах формисемпе сăмах майлашăвĕсенче тĕл пулать (утлантăм, юланут, ут яр).

1. **Çĕр ĕç лексики**

Ку ушкăна кĕрекен сăмахсенчен хăшĕ-пĕрисем лексикăн кивелнĕ сийне куçнă ĕнтĕ, мĕншĕн тесен вĕсем пĕлтерекен япаласем пурнăçран тухнă. Акă вĕсенчен хăшĕ-пĕри:

Йывăç кĕреçе (çĕр улми кăлармалли) – *хусăк, карлав, калак, шĕпĕн, састăп* (вырăсла заступ); панча – *панте, тÿтел – тĕтел*, пура – *пурас, купăста вырăнĕ, купăста йăви;*

тислĕк – тирĕс, тирĕслĕк, навус – навос;

шăпăр (кашал шăпăрĕ) – çулăк – çолăк – çолкă, шăппăр,кăшăл шăпăрĕ;

тăпач – тăпаç, çапуççи - çап йывăççи;

кунтăк – контăк – кунтă – контă – комăт, пурăк – порăк.

1. **Çут çанталăкри пулăмсемпе япаласен ячĕсем**

Лексикăн ку ушкăнĕнче те тĕрлĕ уйрăмлăхсем сахал мар:

* аслати – аçа, манаçа, папай;
* асамат кĕперĕ – саламат – салават – сарамат кĕперĕ, сĕвек – свек – сик кĕперри, сĕрен – сĕрел – сăрак – срок – сÿрет кĕперĕ, сĕлет – çĕлет – çĕкет – сĕнет кĕперĕ;
* йĕпхÿ – йăпха – йĕпсÿ, йăпшăк – йăпсăк, йупăнчă – лупăнчă, пÿх, вĕт çомăр;
* сывлăм – сылăм – сулăм, вил шыв;
* шыв сикки – шусикки, сиктермĕш, кĕрленкĕ – кĕрлевĕк – кĕрлевке – кĕрлеме.
1. **Професси сăмахĕсем**

Выранти калаçусенче те, литература чĕлхинче те тĕл пулакан хăйне евĕрлĕ сăмахсен тепĕр ушкăнĕ тĕрлĕ ĕçпе, урăхла каласан, профессипе çыхăннă. Вăл сăмахсене чĕлхе наукинче профессионализмсем теççĕ. Калăпăр, сăмахран, пĕр-пĕр вырăнта пурăнакансем пулă тытнă, чăпта çапнă, çавна май пулăçсен е чăптаçăсен хăйне уйрăм лексики аталаннă. Вăл сăмахсем тĕрлĕ ĕç хатĕрĕсене, ĕç ячĕсене, туса кăларакан продукцие пĕлтереççĕ. Паллах, çак ятсене ытти вырăнсенче урăх ĕçпе пуранакансем, калăпăр, вăрман ĕçлекенсем, пĕлмеççĕ. Вăрманçăсен чĕлхинче расна сăмахсемпе терминсем пур. Çавна та профессионализмсене диалектизмсем пекех, сахалтарах, пур çĕрте те каламан сăмахсен шутне кĕртеççĕ. Кун йышши сăмахсенчен çакăн пек тĕслĕхсем илсе кăтартма пулать: *чăпта йĕппи, курăс, курăс ачи, йĕп ачи* (чăптаçăсен сăмахĕсем), *нерет, атма, вантă, сăмалувкка, шак* (пулăçăсен сăмахĕсем). Профессионализмсене пур çĕрте те каламаççĕ пулин те, вĕсене эпир пĕтĕмпех диалектизмсен шутне кĕртме пултараймастпăр, мĕншĕн тесен пĕр япаланах тĕрлĕ çĕрте тĕрлĕрен калани чĕлхере сахал мар тупăнать. Сăмахран, пулă тытмалли атмана тĕрлĕ çĕрте тĕрлерен калаççĕ: *атма, немотка, меметке, мемелкке, пусма, пусмала, ăсма, сăмалли*… Çакăн пек тĕслĕхсене татах илсе кăтарма пулать, вĕсем пурте профессионализмсем хăш-пĕр чухне диалектизмсем пулма пултарнине кăтартса параççĕ.

1. **Тĕрлĕ сăмахсем**

Лексикăри диалект уйрăмлăхĕсем япаласене пĕлтерекен сăмахсенче çеç мар, ытти пуплев пайĕсенче те (глагол, паллă ячĕ) пур. Тĕслĕхрен, çак сăмахсене илсе кăтартар: *макăр – йĕр, савăн – хĕпĕрте, кĕвĕç – кĕптеш, кÿлеш, сĕр – çу (урай сĕр, урай çу), кăшт – кĕт, пластăк, пăтьăрт, калаç – вула, вола, юмахла, попля, попле, сăмахла, соля, сояла.*

Пĕтĕмĕшле илсен, калаçура усă куракан сăмахсен пысăк йышĕнче лексика уйрăмлăхĕсем сахал, литература чĕлхи хĕснипе çав сăмахсен шучĕ чакса пырать.

Наречисен ушкăнĕнче лексика диалектизмĕсем çукпа пĕрех. Акă вĕсенчен хăшĕ-пĕрисем: *виçмине, ыран мар тепĕр кун, ĕмпĕр кун; шăппăн, пăштăн; çĕркаç, иртнĕ каç, каç, çĕрĕк, çĕрĕк каç; ялан, пĕрмай вĕçĕм, тотел, тотех, шав; кăшт, кĕт, пластăк, пăтьăрт, ластăк.*

Ытти сăмахсем: *сукмак, утма çул; масар, çăва, куринке, вилĕ карти; майлă, йÿнейлĕ, ăнкай, ункай; талăк, сутка* (вырăсла*); элле, тен; тахта, чим, чăмай; çулу, чакма; суя, чăсăк; чăнкă, чĕкĕ, чÿнкĕр; йуланут, пошут; кĕсмен, ишкет; тăкăрлăк, хушă, хушлăх, урлă урам, пралук – пролăк-прилкка; телей, ăрăс – ăрăскал, талан; усă, пайта, сип – сипет, услăх.*

**Пĕтĕмлетÿсем**

Вырăнти калаçу лексикине халиччен те çителĕклĕ никам та тĕпчемен. Вырăнти калаçу лексики улшăнсах пырать: хăш-пĕр сăмахсем майĕпен кивелсе пыраççĕ те вĕсемпе усă курма пăрахаççĕ. Унашкал сăмахсем кивелесси пĕр пек мар: ялсенчи ватă çынсен пуплевĕнче вĕсем, çамрăккисемпе танлаштарсан, вăрах «кивелсе» пыраççĕ. Лексика кивелесси чĕлхе законĕсемпе мар, пурнăç условийĕсемпе çыхăннă. Тĕслĕхрен, кил-çурт таврашĕнчи авалхи хатĕр-хатĕр те (чĕрес, пăтавкка, лакам, пурак) тахçанах пурнăçран тухнă.

Тырă-пула комбайнсемпе пухса кĕртме тытăннăранпа *кĕлте,тĕм, çĕмел, капан, купа, сурат* тата ытти хăш-пĕр сăмахсем те кивелнĕ сăмахсем йышне куçса пыраççĕ, çамрăксенчен чылайăшĕ халĕ вĕсене пĕлмест.

Тĕрлĕ вырăнта пурăнакан чăвашсен активлă хутшăнăвĕсемпе çыхăнăвĕсене пула, вырăс чĕлхин витĕмĕ вăйланнипе паянхи калаçу лексики улшăнса-пăтранса пырать. Уйрăмах ку пулăм тури диалект калаçăвĕсенче вăйлă теççĕ.

Вырăнти калаçусенче çĕнĕ сăмах тăвас пулăм аталанни сисĕнмест.

**Усă курнă литература**

1. Ахвандерова, А. Д. Вопросы диалектологии в курсе родного языка для средней школы / А. Д. Ахвандерова // Сборник научных трудов докторантов, научных сотрудников, аспирантов и студентов / Чуваш. гос. пед. ун-т. – Чебоксары, 2000.
2. Сергеев Л. П. Диалектологичсекий словарь чувашского языка / Л. П. Сергеев Л. П., В. В. Павлов, А. Д. Ахвандерова. – Чебоксары : Чуваш. гос. пед. ун-т, 2006. – 159 с.
3. Сергеев Л. П. Чаваш диалектологийе : [верену пособийе]. 2 : Хрестомати : асла шк. веренек. вал. / Л. П. Сергеев. – Ш. : Чав. патш. пед. ун-че, 2002. – 66 с. – Библиогр.: с. 61—64.
4. Сергеев Л. П. Чаваш диалектологийе : [верену пособийе]. 3 : Ханахтарусен пуххи / Л. П. Сергеев. – Ш. : Чав. патш. пед. ун-че, 2002.
5. Сергеев Л.П. А – Я. Чăваш чĕлхин шкул справочникĕ. – Ш, 2003.
6. Сергеев Л. П. Чăваш чĕлхи. Энциклопеди словарĕ.- Ш., ЧКИ, 2004.
7. Сергеев, Л. П. Чаваш диалектологийе: фонетика диалектизмесем / Л. П. Сергеев, А. Д. Ахвандерова. – 2008.
8. <http://enc.cap.ru/?t=publ&lnk=1466>
9. <http://enc.cap.ru/?t=publ&lnk=3907>